„Ježiš Kristus je ten istý včera, dnes a až na veky.“

(Žd 13:8)

OBEŽNÝ LIST Apríl 2020

List v Božom poverení

Zdravím všetkých veriacich, všetkých bratov a sestry po celom svete Slovom z 2. Petra 3:9: „Neodkladá Pán váhajúc so zasľúbením, ako ho niektorí majú za takého, ktorý váha a odkladá; ale zhovieva vzhľadom na nás, pretože nechce, aby niektorí zahynuli, ale aby všetci prišli ku pokániu.“

Zasľúbenie znie: „…pretože vám idem prihotoviť miesto, a keď odídem a prihotovím vám miesto, prídem zase a poberiem si vás k Sebe, aby ste tam, kde som Ja, aj vy boli.“ (Jn 14:3)

Sme Bohu zo srdca vďační za Jeho drahé a sväté Slovo, za Starý a Nový zákon, evanjeliá, listy apoštolov, až po Zjavenie. Absolútne zreteľne pojednávajú o každej biblickej téme.

Pre všetkých biblických veriacich bol a je hlavnou témou druhý príchod Krista. S ním je spojená posledná zvesť vyvolania von, oddelenia a prípravy Cirkvi Ježiša Krista na slávny deň návratu nášho Pána.

V 2. liste Petra 3:14 čítame: „Preto, milovaní, keď to očakávate, snažte sa, aby ste Mu boli nájdení nepoškvrnení a bezvadní v pokoji.“

Apoštoli boli vedení priniesť mimoriadne poučenie o téme návratu Ježiša Krista. Preto Ján píše v 1. Jána 2:28: „A teraz, dieťatká, zostávajme v Ňom, aby sme, keď sa ukáže, mali smelú dôveru a neboli zahanbení pred Ním, keď príde.“ Je premáhajúce, akú dôležitosť kládol Boží Duch na srdcia apoštolov pri písaní o príprave na slávny deň návratu Ježiša Krista. Platí to obzvlášť pre nás, pretože dobre vieme, že sa nachádzame priamo pred návratom Ježiša Krista a že prežívame našu prípravu.

To, čo písal apoštol Pavol svojmu spolupracovníkovi Timotejovi, je dnes adresované obzvlášť mne, ale aj všetkým bratom, ktorí po celom svete verne zvestujú zjavené Slovo a rozdávajú duchovný pokrm: „…aby si zachoval seba čo do toho prikázania nepoškvrneného a bezúhonného až do zjavenia sa nášho Pána Ježiša Krista…“ (1Tm 6:14) Teraz, pred návratom Pána, musí byť zvestovanie absolútne biblické. Jedná sa o to, zvestovať Božie sväté Slovo bez úhony.

Vo verši 15 píše apoštol v súvislosti s návratom Pána: „…ktoré ukáže vo vlastných časoch ten blahoslavený a jediný Mocnár, Kráľ kraľujúcich a Pán panujúcich…“

Boh všetko dopredu pevne určil: celý spásny plán – to, čo sa malo stať pri prvom príchode Krista, a aj to, čo sa deje teraz, pred druhým príchodom Krista. Apoštol mohol napísať: „…ktoré ukáže vo vlastných časoch…“

Preto aj pre náš čas platí, že druhému príchodu Krista predíde zvesť.

V 2. Tm. 2:15 čítame: „Usiluj sa, aby si seba predstavil dokázaného Bohu, robotníka, ktorému sa netreba hanbiť, ktorý krojí Slovo pravdy, ako sa patrí.“

Boh myslel skutočne na všetko. A my sme vďační, áno, ja som vďačný za mnohé roky, počas ktorých som smel zvestovať Božie Slovo bez toho, aby som čo i jedenkrát priniesol nejaký výklad, nie, vždy som kázal len Božie sväté Slovo.

Obzvlášť vďačný som, pretože mi Pán v roku 1980 prikázal: „Môj služobník, vstaň a čítaj 2. Timoteovi 4.“ Vstal som, vzal som Bibliu a čítal: „Tedy ja osvedčujem pred Bohom a pred Pánom Ježišom Kristom, ktorý má súdiť živých i mŕtvych za Svojho príchodu a za Svojho kráľovstva: Káž Slovo, pristupuj v pravý i nepravý čas, karhaj, tresci, napomínaj s celou zhovievavosťou a s učením!

Lebo bude čas, keď neznesú zdravého učenia, ale podľa vlastných žiadostí budú si hromadiť učiteľov, lebo ich budú svrbieť uši, a odvrátia uši od pravdy a obrátia sa k bájkam. Ale ty buď triezvy, vo všetkom trp, čo príde zlé, konaj dielo evanjelistu, vykonaj svoju službu.“

Celá kapitola má pre mňa od toho dňa mimoriadny význam. Vidíme, aké napomenutie stojí v prvom verši. Vtedy bolo napomenutie apoštola Pavla adresované jeho spolupracovníkovi Timotejovi. V roku 1980 toto Slovo Pán adresoval mne. Ďalej čítame, čo povedal Pavol ohľadom svojej služby a to sa teraz rovnako týka dneška, pretože je to posledná zvesť, ktorá je zvestovaná v Božom poverení:

„Ale Pán stál pri mne a posilni ma, aby mnou bola plne vykonaná kázeň evanjelia, a aby ho počuli všetky národy, a bol som vytrhnutý z tlamy ľva…“ (2Tm 4:17)

Tu máme niečo skutočne mimoriadne. Pavol bol presvedčený, že skrze jeho zvestovanie bolo predložené všetko, čo Boh rozhodol vo Svojom spásnom pláne, a preto ho Pán posilnil. To nebola pýcha ani vlastné posúdenie veci. Bolo to Božie poverenie! A jemu darovaná moc nebola ľudská, ale bola vypôsobená Svätým Duchom.

Pavol písal o návrate Ježiša Krista obzvlášť v 1. Korinťanom 15, 1. Tesaloničanom 4 a na rôznych iných miestach. A potom čítame v liste Títovi 1:3:

„…a zjavil vo Svojich vlastných časoch Svoje Slovo kázňou, ktorou som ja poverený podľa nariadenia nášho Spasiteľa Boha…“

Predtým sme čítali, že návrat Pána sa udeje v Jeho vlastných časoch a tu, že On Svoje Slovo vo vlastných časoch zjavil. Oboje sa deje v našom čase: prinášanie zvesti zjaveného Slova a návrat Pána v Ním stanovenom čase.

Chválený a velebený buď náš Pán! On Svojmu prorokovi Williamovi Branhamovi zjavil Svoje Slovo, ktoré bolo určené pre tento čas, tak ako to mohol dosvedčiť vtedy Pavol o poverení, ktoré bolo dané jemu.

V Starom a Novom zákone existovali Božie poverenia a všetci, či už Noe, Mojžiš, Eliáš, Ján Krstiteľ, Pavol alebo ktokoľvek iný, všetci mali Božie poverenie a vykonali ho.

Nový zákon začína tým, že Ján Krstiteľ vystúpil v pevne určenom čase, totiž v časovom úseku, v ktorom sa naplnilo biblické proroctvo pri prvom príchode Krista (Mt 3). Ján Krstiteľ mal Božie poverenie. Bol mužom poslaným od Boha s priamym povolaním a pripravil Pánovi cestu, ako to bolo oznámené v Iz. 40:3 a Mal. 3:1 v Starom zákone. Mohol sa odvolať na Slovo.

V evanjeliu Jána 1 mu bola položená otázka: „Kto si ty? A vyznal a nezaprel, a vyznal: Ja nie som Kristus. A opýtali sa ho: A čo teda? Či si ty Eliáš? A povedal: Nie som. … Vtedy mu povedali: A kto si tedy? Aby sme dali odpoveď tým, ktorí nás poslali.“ Potom vo verši 23 prichádza jeho odpoveď, v ktorej sa odvoláva na Izaiáša 40:3: „Ja som hlas volajúceho na púšti: Upravte cestu Hospodinovu, urovnajte na pustine hradskú nášmu Bohu!“

Prostredníctvom jeho služby bol Pánu privedený dobre pripravený ľud: „A mnohých zo synov Izraelových obráti k Pánovi, ich Bohu. A on sám pôjde pred Ním v duchu a v moci Eliášovej obrátiť srdcia otcov na deti a neposlušných k rozumnosti spravodlivých, aby prihotovil Pánovi pripravený ľud.“ (Lk 1:17)

Čo sa deje v našom čase?

Zvesťou, ktorú priniesol William Branham, sú pravé Božie deti privedené späť k apoštolským otcom.

Boh Pán bdel nad Svojím večne platným Slovom. Povedzme to jasne a zreteľne: Ak by sme vedeli, čo Boh činil v celej minulosti, ale nevedeli, čo zasľúbil a koná teraz pred návratom Ježiša Krista, čo by nám to bolo platné? Aj v našom čase zaznelo Božie povolanie, ako to mohol brat Branham stále znova dosvedčiť. Uvádzame tu len jeden jeho citát o prežití z 11. 6. 1933 v Jeffersonville v USA: „Ešte raz som počul slová: «Pozri nahor!» A keď som vzhliadol, zostúpil ten istý ohnivý stĺp, ktorý viedol izraelský národ púšťou. Videli ho tisíce očí. Zostúpil priamo dolu, kde som stál, a povedal: «Tak ako bol Ján Krstiteľ poslaný pred prvým príchodom Krista, tak zvesť predíde po celej zemi druhému príchodu Krista.»“ (12. 4. 1964)

Presne to sa po odchode brata Branhama po celej zemi dialo a stalo sa to Božou realitou.

Už 12. 6. 1958 mi brat Branham v Dallase v Texase povedal: „Brat Frank, ty sa s touto zvesťou vrátiš späť do Nemecka.“

Stalo sa to. Boh učinil oboje: On dal poverenie priniesť zvesť a postaral sa aj o to, že bola po celom svete zvestovaná. Nadprirodzené veci v živote a službe Williama Branhama sa nediali len už zmieneného 11. 6. 1933 pri prvom krste, ale aj v jeho zhromaždeniach.

Apoštol Pavol mohol zložiť svedectvo o tom, že sa mu pri jeho povolaní zjavilo svetlo. V Skutkoch 9 je o tom podaná správa: „A v tom, čo išiel, stalo sa, že sa už blížil Damašku, a zrazu ho obkľúčilo svetlo z neba, a padnúc na zem počul hlas, ktorý mu hovoril: Saule, Saule, prečo ma prenasleduješ? A on povedal: Kto si, Pane? A Pán povedal: Ja som Ježiš, ktorého ty prenasleduješ…“ (v. 3-5)

Pavol vysvedčil pred kráľom Agripom a pohlavármi ľudu:

„V takej veci som tiež išiel aj do Damašku so splnomocenstvom a s dovolením od najvyšších kňazov. A tu na poludnie, na ceste som videl, ó, kráľu, z neba nad jasnosť slnca jasnejšie svetlo, ktoré razom obkľúčilo mňa i tých, ktorí išli so mnou. A keď sme všetci padli na zem, počul som hlas, ktorý mi vravel hebrejským nárečím: Saule, Saule, prečo ma prenasleduješ? Tvrdo ti bude proti ostňu sa vzpečovať. Ale vstaň a postav sa na svoje nohy, lebo nato som sa ti ukázal, aby som si ťa zvolil za služobníka a za svedka i toho, čo si videl, i toho, pre čo sa ti ešte ukážem…“ (Sk 26:12-16)

Už v Starom zákone sa zjavila Božia nadprirodzená prítomnosť – v ohnivom kre pri povolaní Mojžiša. Mojžiš musel vyzuť svoju obuv, pretože stál na svätej pôde. Tam mu bolo dané poverenie od Boha samého (2M 3).

V Starom zákone sa Boh Pán zjavoval v svetelnom, oblačnom a ohnivom stĺpe.

V 2M 13 čítame: „A Hospodin išiel pred nimi, vodne v oblakovom stĺpe, aby ich viedol cestou, a v noci v ohnivom stĺpe, aby im svietil, tak aby mohli ísť vodne i vnoci.“ (v. 21) Nie je to nádherné? Boh Pán nielenže Svoj ľud vyviedol z otroctva v Egypte, ale Svoj vyvedený, oslobodený ľud, s ktorým uzavrel zmluvu, predchádzal. Viedol ich a doprevádzal a vo dne i v noci im ukazoval cestu. Počas celých 40 rokov ich putovania bol so Svojím ľudom – v nadprirodzenom oblaku cez deň, v nadprirodzenom ohni v noci. „Neučinil Hospodin tak, aby bol uhnul oblakový stĺp vodne alebo ohnivý stĺp v noci spred ľudu.“ (v. 22)

Ešte raz odkaz zo Žalmu 78, verš 14: „Viedol ich vodne v oblaku a každej noci vo svetle ohňa.“

V 2M 40 čítame: „A oblak zakryl stán zhromaždenia, a sláva Hospodinova naplnila príbytok … Lebo oblak Hospodinov bol na príbytku vodne, a oheň bol v noci…“ (v. 34+38)

Keď bolo vykonané všetko, čo Pán Mojžišovi prikázal, zostúpila nadprirodzená Božia sláva do svätyne svätých, kde bola truhla zmluvy, a zložila svedectvo o Božej prítomnosti uprostred Jeho ľudu.

Na hore premenenia zostúpil nadprirodzený oblak a zaznel hlas: „A povstal oblak, zatôňujúci ich, a hlas prišiel z oblaku, ktorý hovoril: Toto je ten môj milovaný Syn, Jeho počúvajte!“ (Mk 9:7) V Iz 4:5 čítame, čo sa stane, keď Pán na hore Sion dokoná Svoje dielo: „A Hospodin stvorí nad každým obydlím vrchu Siona a nad jeho slávnostným zhromaždením oblak vodne a dym a blesk plápolajúceho ohňa v noci, lebo nad každou slávou má byť zastrenie.“ On je stále ten istý: včera, dnes a na všetky veky.

Správa očitého svedka

Hovorím ako svedok na vlastné oči a uši v ctibázni pred Pánom: Ako všetci viete, mal som prednosť byť v mnohých zhromaždeniach brata Branhama. Často mohol počas modlitby za chorých povedať: „Teraz je nadprirodzené svetlo, ohnivý stĺp nad tou a tou osobou.“ Boli mu zjavené podrobnosti zo života osoby, za ktorú sa modlil. Viac ako tisíckrát mohol počas mnohých rokov svojej služby povedať: „Tak hovorí Pán…“

Keď brat Branham 20. 1. 1950 kázal vo veľkej športovej hale v Houstone v Texase, bolo tam zhromaždených 8 000 ľudí. Kým hovoril, fotografovali ho novinoví fotografi James Ayers a Ted Kippermann. Pri vyvolaní filmov zistili, že len na jednej snímke bolo niečo vidieť, totiž brata Branhama so svetlom nad jeho hlavou.

Muž z FBI vo Washingtone zodpovedný za sporné dokumenty, Dr. George J. Lacy, snímku preskúmal a vo svojej správe z 29. 1. 1950 napísal, že svetlo nad kazateľom muselo byť, pretože inak by ho fotoaparát nemohol nasnímať. A potvrdenie dal ako vždy sám Boh.

V decembri 1962 sa brat Branham presťahoval do Tucsonu v Arizone, ako mu v marci 1962 Pán prikázal. A stalo sa, že 28. 2. 1963 bol nadprirodzený oblak na modrom nebi viditeľný zďaleka pre všetkých. V oblaku, ktorý sa zjavil nad horou Sunset, sa nachádzali siedmi anjeli a Božiemu mužovi tam bolo prikázané: „Vráť sa späť do Jeffersonville, pretože bude otvorených sedem pečatí.“

Známy časopis Science priniesol 19. 4. 1963 fotografiu oblaku a to dokonca na titulnej strane. Časopis Life 17. 5. 1963 zverejnil článok s fotografiou oblaku pod názvom „Vysoký oblak, tajomný kruh“. Dr. James McDonald z fyzikálneho atmosférického inštitútu v Tucsone o tomto fenoméne napísal dlhý článok, ale nevedel ho vysvetliť. Oba časopisy som si odložil.

Poznajte deň a zvesť!

To, čo náš Pán pre tento časový úsek určil, dodržal a vykonal. A iste sa naplnilo zasľúbenie: „Hľa, Ja vám pošlem proroka Eliáša, prv ako príde deň Hospodinov, veľký a strašný.“ (Mal 4:5) Teraz sa ešte nachádzame v dni spásy (2Kor 6:2), v čase milosti. Pán sám povedal Svojim učeníkom na hore premenenia: „Eliáš pravda príde prv a napraví všetko.“ (Mk 9:12) Posledné volanie zaznieva a kto je z Boha, bude Božie sväté Slovo počuť a bude ho ako jediné rešpektovať.

Žiaľ, musíme povedať, že napriek nadprirodzenej Božej prítomnosti pri izraelskom ľude väčšina ľudí srdcom blúdila, takže Boh musel prisahať: „Nevojdú do Môjho odpočinku!“ (Žd 3:11, 4M 14:23) Konali modloslužbu a reptali.

V 1. Kor. 10:1-4 Pavol poukázal na to, čo veľkého Boh medzi nimi učinil. Vo veršoch 5 – 10 je reč o tom, čo Izraeliti konali prevrátene a ako ich Boh za to trestal. Potom nasleduje varovanie: „A toto všetko sa dialo tamtým predobrazne, a je napísané na naše napomenutie, ku ktorým došli konce vekov.“ (1Kor 10:11)

Ani v našom čase nikomu nie je platné odvolávať sa na to, čo Boh vykonal v službe Williama Branhama, ak potom s jeho osobou potom koná modloslužbu, jeho hlas vyhlási za „hlas Boží“ a rozširuje bludné učenia. Je nepochopiteľné, koľko falošných učení ľudia rozširujú s odvolaním sa na proroka a zvesť – až po tvrdenie, že prorok zjavil veci, ktoré nie sú napísané v Biblii, napr. o siedmich hromoch.

Ďalším nebiblickým učením je, že najprv nastane vzkriesenie mŕtvych, potom bude prorok konať 30 až 40 dní svoju mimoriadnu službu ako „tretí ťah“ v stane a až potom nastane vytrhnutie. Na základe Gal. 1:18 spočíva na takom človeku kliatba, pretože zvestuje iné evanjelium (Zj 22:18-19). Prorok sám opakovane povedal: „Neprijímajte nič, ak to nestojí napísané v Božom Slove!“

Brat Branham taktiež povedal: „Zvesť je: «Späť k Slovu, späť k originálu, späť na začiatok, ku prežitiam, ktoré mali veriaci na začiatku!»“ Všetky tajomstvá, ktoré boli v Božom Slove skryté, boli zjavené, tomu veríme. Nič, absolútne nič nesmie byť k Slovu pridávané (Zj 22).

Žiadna lož nemá svoj pôvod v pravde (1Jn 2:21) a kto je z pravdy, ten počúva a verí len Božie Slovo. Jasne stojí napísané, že Boh nemôže zapečatiť žiadne bludné učenie ani prevrátený život. „Posväť ich vo Svojej pravde! Tvoje Slovo je pravda.“ (Jn 17:17) Apoštol Ján píše tým, ktorí poznali pravdu: „…pre pravdu, ktorá zostáva v nás, a bude s nami na veky.“ (2Jn 2) Amen!

Všetci bludári a luhári budú vonku. „A nevojde do neho (do svätého mesta – nového Jeruzalema) nikdy nič obecného, a čo robí ohavnosť (modloslužbu) alebo lož, iba tí, ktorí sú zapísaní v knihe života Baránka.“ (Zj 21:27)

Boh daruj milosť, aby všetci poznali, že sme teraz dorazili do posledného časového úseku, v ktorom sa dejú veci, ktoré boli pevne určené a boli nám zasľúbené v Božom Slove (Sk 13:41). Nech sa v nikom z nás nenájde srdce neviery a neposlušnosti. Ešte stále platí, čo náš Pán povedal o Jeruzaleme: „Ó, keby si aj ty bolo poznalo, a to aspoň v tento tvoj deň, čo je k tvojmu pokoju!“ (Lk 19:42) Tým Svojim On volá: „A keď sa to začne diať, vzpriamte sa a pozdvihnite svoje hlavy, lebo sa blíži vaše vykúpenie.“ (Lk 21:28)

Povedzme to ešte raz: Len tí, ktorí sú čistého srdca, uvidia Boha. Len ten, kto je pripravený, vojde na svadobnú hostinu. Len ten, kto prežil plnú spásu so zmierením a odpustením a plné obnovenie, len ten, kto prežil naplnenie a zapečatenie Svätým Duchom, dosiahne cieľ.

Nech je na záver tohto pojednania všetkým ešte raz zreteľne postavené pred oči to, čo náš Pán zdôraznil v ev. Matúša 17:11: „Eliáš pravda príde prv a napraví všetko…“ (Mk 9:12) Po službe Jána Krstiteľa náš Pán zopakoval, čo stojí napísané v druhej časti posledného zasľúbenia v Mal 4:5, že skrze službu Eliáša budú obrátené srdcia Božích detí späť k viere apoštolských otcov.

Dnes môžeme dosvedčiť: Písmo sa naplnilo, čo náš Pán povedal, sa stalo. Každé biblické učenie bolo znovunapravené – predovšetkým Božstvo – že Boh nepozostáva z troch večných osôb, ale že sa zjavil ako Otec v Synu a potom skrze Svätého Ducha v Cirkvi. Aj biblický krst ľudí, ktorí uverili, na meno Pána Ježiša Krista (Sk 2:38-41) bol znovunapravený. Poslednou zvesťou bolo všetko postavené na prapôvodný základ apoštolov a prorokov, kde je Ježiš Kristus sám uholným kameňom.

Náš Boh učinil veľké veci a teraz sa nachádzame pred záverom toho, čo sa stane pred návratom Ježiša Krista. Bohu buď za to vďaka v Ježišovom svätom mene. Amen.

Rozlúčka s mesačnými misijnými cestami

V uplynulých desaťročiach som vždy plánoval dva týždne v mesiaci na misijné cesty, vždy tak, aby som mohol byť na zhromaždeniach poslednú nedeľu v Zürichu a prvý víkend v Krefelde. Dohromady som pri tom nalietal viac ako 15 miliónov leteckých míľ. Vďaka tomu som mohol kázať v mnohých mestách v 165 krajinách celého sveta.

Teraz som dosiahol 87 rok života. Napriek najlepšiemu zdraviu zanechal vek svoje stopy na chôdzi, zraku i sluchu, takže ďalšie cestovanie viac nie je možné. Prostredníctvom internetových prenosov však môžu všetci veriaci vo všetkých krajinách počuť kázania v rôznych jazykoch a prežívať zhromaždenia spolu s nami. Takýmto spôsobom sa stalo možným celosvetové zaopatrovanie, ako to vďačne dosvedčujú mnohí veriaci z celého sveta.

Môžem povedať: Pane, teraz v pokoji prepúšťaš Svojho služobníka, pretože posledná zvesť bola zvestovaná na celej zemi. Moje oči videli naplnenie zasľúbenia pre toto časové obdobie. Všetci praví veriaci vo všetkých končinách prežívajú všetko, čo Boh koná. On to zasľúbil a On to aj naplní.

Obzvlášť pre tých, ktorí k tomu po celom svete prišli počas posledných rokov, by som chcel ešte raz stručne zmieniť priebeh môjho duchovného života.

Od roku 1952 som kázal v slobodnom letničnom zbore. Pri prvom stretnutí s bratom Branhamom 15. 6. 1955 na recepcii hotela mi prorok povedal: „Ty si kazateľ evanjelia“, ukázal doľava a povedal: „Tvoja žena stojí tam pri vchode.“ Potom sme si podali ruky a krátko spolu hovorili. Od roku 1958 som prekladal kázania brata Branhama do nemčiny.

2. 4. 1962 mi Pán sám dal počuteľným hlasom poverenie zvestovať Slovo v iných mestách.

3. 12. 1962 som preto mal dlhý rozhovor s bratom Branhamom, v ktorom skrze zjavenie pred dvoma svedkami potvrdil moje poslanie. Priamo potom ma prosil, aby som namiesto neho kázal v Los Angeles v zbore Demosa Shakariana a v zbore Earnesta Hottona v Oaklande v Oregone. Prosil ma aj o to, aby som, ak to bude možné, navštívil Henryho Martina v Edmontone v Kanade, kde taktiež prehrávali jeho kázania. Dal mi aj mená a telefónne čísla bratov. Na konci nášho rozhovoru mi povedal: „Brat Frank, keď pôjdeš na misijnú cestu do Indie, kontaktuj Paula Lawrieho. Bol na zhromaždeniach v Bombaji, je to evanjelista a prišiel do USA a nechal sa v modlitebni pokrstiť na meno Pána Ježiša Krista.“

V roku 1964 som bol na prvej misijnej ceste v Indii. Tam som prežil, ako prišli tisíce do zhromaždení a asi 300 veriacich sa po kázaní nechalo pokrstiť. Na spiatočnej ceste som navštívil Jordánsko a Izrael.

Odchodom brata Branhama v decembri 1965 domov skončil dôležitý časový úsek.

Začal nový časový úsek a na základe Božieho poverenia som zvesť Slova niesol do celého sveta, najprv v Nemecku, Rakúsku a Švajčiarsku, potom do celej Európy a neskôr do celého sveta. Okrem kázaní v bohoslužbách a zhromaždeniach som využil každú príležitosť zvestovať zjavené Slovo prostredníctvom rozhlasových a televíznych vysielaní, obežníkov a brožúr.

Po pohrebe proroka 11. 4. 1966 som pozval brata Pearryho Greena, aby prišiel a zložil svedectvo o tom, čo jeho oči videli počas služby brata Branhama a čo v zhromaždeniach prežil. Žiaľ, rozprával len zážitky zo života proroka. V prvom kázaní v Krefelde povedal plný nadšenia: „Prorok videl vo videní kalendár, ktorý sa sám otvoril a zostal stáť na roku 1977.“ Tvrdil, že v roku 1977 má všetko skončiť a prísť vytrhnutie. Bol som jeho prekladateľom a zmienil som poznámku o roku 1977 vo svojom prvom obežníku v roku 1966. Neskôr som zistil, že brat Branham nikdy o žiadnom kalendári nehovoril.

Keď rok 1977 prišiel a odišiel, začalo byť rozširované nové učenie, že pri veľkom zemetrasení na západnom pobreží USA nastane vzkriesenie a potom prorok dokoná svoju službu v stane. Nemôžeme sa tu vôbec zaoberať všetkými prevrátenými učeniami – je to stratený čas.

Nechcem bližšie zachádzať na všetky témy, ktoré boli prednášané kazateľmi z USA, musím však povedať toto: Nikto z nich nemohol vydať svedectvo o svojom povolaní. Nikto z nich nekázal Slovo, všetci rozprávali svoje pripravené príbehy a jednalo sa už len o citáty: „Prorok povedal: …“

Ku cti Božej hovorím: Ani raz som neopustil Slovo, ani neprijal výklad. To mi predhadzovali bratia, pretože citáty proroka postavili nad Slovo a neprijali napísané Slovo ako konečnú autoritu.

Potom prišiel rok 1979, v ktorom nepriateľ zasial pochybnosť o povolaní, aby ma učinil nevieryhodným a zničil zbor. Stál som za kazateľnicou, keď náhle krátko pred koncom kázania jedna žena zvolala: „Tu je všetko pretvárka! Vyjdite von, opustite sálu a nikdy viac sa nevracajte, pretože tu všetko navždy skončilo!“ Kto verí tomu, čo povedal hlas ženy, dodnes do sály viac nevkročil. Všetci, ktorí veria tomu, čo povedal hlas Pánov 2. 4. 1962 a čo brat Branham pred dvoma svedkami 3. 12. 1962 potvrdil, prichádzajú z celého sveta a napĺňajú sálu. A mnohé tisíce sa pripájajú cez internet a počúvajú čisté Slovo pre tento čas. Pán Svoje Slovo dodržal a nedopustil, aby nepriateľ Jeho dielo zničil.

Druhá časť Božieho poverenia z 11. 6. 1933, totiž, že zvesť bude nesená do celého sveta, sa napĺňa pred našimi očami. V Mt 24:14 sám náš Pán povedal: „A toto evanjelium kráľovstva bude hlásané po celom svete na svedectvo všetkým národom, a vtedy príde koniec.“

Brat Branham v marci 1962 (ako o tom podal správu 1. 4.) dostal poverenie uskladniť pokrm. Keď hovoril o siedmej pečati, obrátil sa po prvých 10 minútach k bratovi Nevillovi a povedal: „Teraz je pokrm uskladnený.“ V nedeľu 19. 9. 1976 mi Pán mocným hlasom povedal: „Môj služobník, na základe Matúša 24, verše 45-47 som ťa povolal k tomu rozdávať pokrm v pravý čas.“ Rozdával som ho všetkým slúžiacim bratom i Božiemu ľudu. Všetci vyvolení veria každému Božiemu Slovu a rešpektujú Jeho rozhodnutie. Občerstvujú sa na bohato prestretom stole Pánovom.

Som tiež len človek ako Eliáš, Pavol alebo brat Branham, ale taktiež je pravda, že som priame Božie poverenie, ktoré mi Pán dal, vykonal. Nie je potrebné opakovať tu pokyny a nadprirodzené prežitia, ktoré mi verný Pán počas minulých rokov dal. Podal som už o nich správu v rôznych obežníkoch. Každé nadprirodzené prežitie je pravé, Boh je mojím svedkom. Tak ako Pavol či brat Branham, môžem aj ja uviesť miesto a čas, kde sa stali.

Z Božej milosti smiem ako Pavol dosvedčiť, že som bol povolaný zvestovať „…evanjelium nášho Boha, ktoré vopred zasľúbil skrze Svojich prorokov vo svätých Písmach…“(Rm 1:1-2) a Božie poverenie som vykonal. Na základe Fil. 1:6 Pán Svoje dielo dokoná: „…a práve preto dôverujem, že Ten, ktorý započal vo vás dobré dielo, ho aj dokoná a zachová až do dňa Ježiša Krista.“ (Fp 1:6)

„Toto je Slovo Hospodinovo k Zorobábelovi hovoriac: Nie silou ani mocou, ale Mojím Duchom, hovorí Hospodin Zástupov.“ (Za 4:6)

V poverení Božom pôsobiaci

Časové znamenia – znamenia času

Hevenu Shalom Alechem

Prežívame biblické proroctvo v naplnení. Zmena klímy je znamením konečného času. Bola predpovedaná a stojí v priamom spojení s izraelským národom a jeho návratom do zasľúbenej zeme.

Pozrime sa priamo na to, čo Boh oznámil skrze proroka Izaiáša (30:26):

„Vtedy bude svetlo mesiaca ako svetlo slnka, a svetlo slnka bude sedemnásobné, ako svetlo siedmich dňov, v deň, v ktorý obviaže Hospodin zlámanie Svojho ľudu a zahojí ranu jeho zbitia.“

Mala by byť zmena klímy a ohrievanie zeme stále silnejším slnečným žiarením volaním k prebudeniu celému ľudstvu?

Zemetrasenia a iné prírodné katastrofy sa dejú na rôznych miestach, ale zmena klímy je globálna.

„To je rada, uradená o celej zemi, a to je ruka, vystretá na všetky národy.

Lebo Hospodin Zástupov uzavrel v rade, nuž ktože zruší? A tá Jeho vystretá ruka, ktože ju odvráti?“ (Iz 14:26)

Ľudstvo poznalo, že zmena klímy a ohrievanie zeme sú v plnom prúde a zúfalo hľadá riešenia. Poľnohospodárstvo, ktoré nás živí, je zasiahnuté mimoriadnym spôsobom. Následkom budú drahé časy a hlad po celom svete. Napriek všetkým demonštráciám a programom s cieľom zredukovať emisie CO2, sa stane to, čo je pre tento časový úsek v Svätom Písme predpovedané.

Jasný biblický text hovorí, v akej súvislosti stojí sedemnásobne mocnejšie slnečné žiarenie, totiž s odčinením škody, ktorá bola Izraelu spôsobená.

Rímsky generál Titus zničil v roku 70 po Kr. chrám a spustošil Jeruzalem a Židia boli rozptýlení do celého sveta. V čase Konštantína, keď sa pod Atanáziom sformovala rímska štátna cirkev, bola v roku 321 po Kr. Židom zakázaná sobota a synagógy boli zmenené na maštale. Vtedy povstal kresťanský antisemitizmus, ktorý trvá až dodnes.

Obzvlášť počas siedmich pápežmi prikázaných krížových výprav museli Židia mnoho pretrpieť. Výzva znela: „Pomstite na nich krv ukrižovaného!“ Prvá krížová výprava v rokoch 1069 – 1099 priniesla 70 000 mŕtvych Židov a ľudí iných národností. Posledná výprava sa uskutočnila v rokoch 1248 – 1254. Celkový počet zavraždených nie je presne známy, ale boli to stotisíce až milión. Počas holokaustu (hebrejsky šoa) – to bolo 6 miliónov.

Povedzme to ešte raz: Predpovedané sedemnásobne silnejšie slnečné žiarenie stojí v časovom spojení s návratom Izraela do zasľúbenej zeme. Od 14. 5. 1948 opäť existuje štát Izrael a snahy o mierovú zmluvu na Blízkom východe bežia na plné obrátky. Rany spôsobené izraelskému národu sú v procese uzdravenia.

Všetci vedúci predstavitelia štátov by mali rešpektovať to, čo stojí napísané v jedinej platnej záveti, totiž v Biblii/Tóre. V tejto súvislosti ide hlavne o Jeruzalem a Chrámovú horu.

Na základe 1M 22 bol Abrahám pred asi 4 000 rokmi vyzvaný obetovať svojho syna Izáka na hore Moria, ktorá sa neskôr stala Chrámovou horou: „A riekol: Nože vezmi svojho syna, toho svojho jediného, ktorého miluješ, Izáka, a idi do zeme Morija a obetuj ho tam v zápalnú obeť na jednom z tých vrchov, o ktorom ti poviem.“ (v. 2)

Na základe 1. Kron. 21:18-25 kúpil pozemok Dávid od Ornána Jebuzitského: „Vtedy riekol anjel Hospodinov Gádovi, aby povedal Dávidovi, aby vyšiel hore Dávid postaviť oltár Hospodinovi na humne Ornána Jebuzejského. … A tedy dal Dávid Ornánovi za miesto zlatých šeklov váhy šesťsto.“ To je podľa dnešnej ceny asi 600 000 EUR alebo 660 000 dolárov.

Na základe 2. Kron. 3 vybudoval Šalamún chrám na hore Moria – Chrámovej hore: „A tak započal Šalamún stavať dom Hospodinov v Jeruzaleme na vrchu Moria, na ktorom sa bol ukázal Dávidovi, jeho otcovi, ktorý to dom pripravil na mieste Dávidovom, na humne Ornána Jebuzejského.“ (2Pa 3:1) Prosím o rešpekt pred Bohom-Elohim a Jeho Slovom, Bibliou/Tórou.

Máme troch od Boha určených svedkov: Abraháma, Dávida a Šalamúna, ktorí sú spomenutí v spojení s Jeruzalemom a Chrámovou horou. Tri biblické miesta dosvedčujú, že nikto iný nemá právo nárokovať si Jeruzalem a Chrámovú horu pre seba.

Pozrime sa ešte na niekoľko biblických miest, ktoré hovoria o návrate izraelského národa. Skutočnosti nemôže žiadny človek zaprieť.

„Lebo Hospodin sa zľutuje nad Jakobom a zase si vyvolí Izraela a dá im, aby sa usadili na svojej zemi a odpočinuli si…“ (Iz 14:1)

„Navráť sa, panno Izraelova, navráť sa do týchto svojich miest!“ (Jr 31:21b)

„A Hospodin zdedí Júdu ako Svoj podiel na svätej zemi a zase si vyvolí Jeruzalem.“ (Zach 2:12)

„Lebo Pán Hospodin nečiní ničoho, krome keď zjavil Svoju tajnú radu Svojim služobníkom prorokom.“ (Am 3:7)

„A zem, ktorá bola spustošená, bude zase obrábaná, miesto toho, čo bola pustinou pred očami každého, kto išiel tade. A povedia: Táto zem, ktorá bola spustošená, je ako záhrada Éden, a mestá, spustošené, opustené a rozborené, sú ohradené obývané.“ (Ezch 36:34-35) Všetky tieto biblické miesta sú pred našimi očami naplnené.

V Ezechielovi 47 je presne opísaný novovybudovaný chrám. V kapitole 48 je ukázaných 12 izraelských kmeňov opäť na svojich miestach ako v čase Jozuu, ako to Boh určil.

Tým, ktorí Izrael rozdelili, je oznámený súd: „…a tam sa budem s nimi súdiť pre Svoj ľud a pre Svoje dedičstvo, pre Izraela, ktorého rozptýlili medzi pohanov a Moju zem si rozdelili.“ (Joel 3:2b)

„A stane sa toho dňa, že učiním Jeruzalem kameňom veľkej ťarchy všetkým národom; všetci, ktorí ho budú dvíhať, porania sa do krvi, a zhromaždia sa proti nemu všetky národy zeme.“ (Zach 12:3)

Nikto nemôže zadržať to, čo je o tomto časovom úseku predpovedané v biblickom proroctve.

„A budú znamenia na slnku a na mesiaci i na hviezdach, a na zemi bude zovrenie národov, nevediacich, kam sa podieť, keď bude hučať more a vlnobitie…“ (Lk 21:25)

Teraz sa plní všetko, čo bolo o Izraeli predpovedané v proroctve konečného času, a môžeme skutočne povedať: Toto Písmo sa plní pred našimi očami. Boh Izraela napráva škodu Svojho ľudu a uzdravuje jeho rany (Iz 30:26).

„Ale vaše oči sú blahoslavené, že vidia, a vaše uši, že čujú.“ (Mt 13:16)

„A Hospodin bude revať zo Siona a z Jeruzalema vydá Svoj hlas, a budú sa chvieť nebesia i zem, ale Hospodin je útočišťom Svojmu ľudu a pevnosťou synom Izraelovým. A zviete, že Ja Hospodin som váš Boh, ktorý bývam na Sione, na vrchu Svojej svätosti. A tak bude Jeruzalem svätý, a cudzí nepôjdu viacej cezeň.“ (Joel 3:16-17)

„Toho dňa bude Hospodin štítiť obyvateľa Jeruzalema; a klesajúci medzi nimi bude toho dňa ako Dávid a dom Dávidov ako Boh, ako anjel Hospodinov pred nimi.“ (Zach 12:8)

To na záver poznajú všetky národy.

Hevenu Shalom Alechem

**********

„Každá duša nech sa podriaďuje vrchnostiam…“
(Rm 13:1)

Poslednú nedeľu v marci sa zhromaždenie
v Zürichu konať nemôže.

Ani prvý záver týždňa v apríli sa nemôžu konať
zhromaždenia v Krefelde.

Cez internet sa však všetci môžu pripojiť
a kázania sledovať:

www.freie-volksmission.de

Vydavateľ: Ewald Frank, misionár

Postfach 100707, D-47707 Krefeld, Nemecko

tel.: 02151/545151 Fax: 02151/951293
e-mail: volksmission@gmx.de
www.freie-volksmission.de

Slobodná ľudová misia Slovensko

I. Krasku 18, 917 05, Trnava

tel.: +421 905 414 701
e-mail: info@misia.sk
www.misia.sk

Obsah

List v Božom poverení 1

Čo sa deje v našom čase? 4

Správa očitého svedka 7

Poznajte deň a zvesť! 9

Rozlúčka s mesačnými misijnými cestami 11

Časové znamenia – znamenia času 15